Ruotsalainen näyttelijä Michael Nyqvist on kuollut 56-vuotiaana. Kuoleman vahvistaa Nyqvistin perhe uutistoimisto TT:lle.

Perheen lähettämän tiedotteen mukaan Nyqvist kuoli tiistaina 27. kesäkuuta pitkällisen sairauden jälkeen.

Kuolemasta kertovat myös sanomalehdet Dagens Nyheter (siirryt toiseen palveluun) sekä Aftonbladet (siirryt toiseen palveluun)verkkosivuillaan. Dagens Nyheterin mukaan Nyqvist sairasti syöpää.

Michael Nyqvist muistetaan etenkin pääroolistaan Stieg Larssonin Millennium-trilogian filmatisoinneissa. Hän näytteli elokuvissa tutkivaa toimittajaa Mikael Blomqvistia. Hän on tuttu suomalaisille myös muun muassa Beck-rikoselokuvista ja Klaus Härön Äideistä parhain -elokuvasta.

Lisäksi Nyqvist näytteli Tom Cruisen rinnalla vuonna 2011 ensi-iltansa saaneessa Mission: Impossible – Ghost Protocol -elokuvassa. Samassa elokuvassa Nyqvistin terroristiapuria näytteli Samuli Edelmann.

Nyqvistin työhistoriaan sisältyy rooleja kymmenissä elokuvissa ja TV-sarjoissa sekä teatterilavoilla. Hän kuului Ruotsin kansallisnäyttämön Dramatenin vakituisiin näyttelijöihin.

Rolf Åke Mikael Nyqvist syntyi 8. marraskuuta 1960 Tukholmassa. Näyttelijän työn lisäksi hän kirjoitti kirjoja, joista esikoisteoksen aiheena oli hänen oma kokemuksensa adoptiolapsena.

Katso myös:

Yle Elävä arkisto: Vieraana ruotsalaisnäyttelijä Michael Nyqvist